OLUVANNYUMA lw’okuwangula empaka z’e Fort Portal, nnatameggwa wa 2006, 2009 ne 2014, Ronald Ssebuguzi aweze nti yakusitukira ne mu za ‘Pearl of Africa Rally’. Empaka za Pearl of Africa Rally, zaakubeerawo ku wiikendi ya July 20-22 e Kayunga.
Ssebuguzi agamba nti abagala okumulaba akamufaamu, bamulinde nga batuuse e Kayunga kuba agenda kuliisa abamuvuganya enfuufu. “Wadde maze emyaka ebiri egiyise ng’empaka za ‘Pearl’ tezingendera, ku luno mujja kumpulira.
Ekikwa kye neggyeeko mu mpaka z’e Fort Portal kyandaze nti nsobola okuwangula n’eziddako era ng’enda kuzimbira ku buwanguzi obwo,” Ssebuguzi bwe yagambye. Ssebuguzi ayongerako nti tagenda kutunula mabega ku ngule y’eggwanga kw’alina obubonero 150 mu kifo ekyokutaano. Jas Mangat akulembedde obubonero 200.
lug_Latn lug_Latn lug_Latn